CELEX: C2005/115/58
Language: sk
Date: 2005-05-14 00:00:00
Title: Vec T-113/05: Žaloba podaná 28. februára 2005: Angel Angelidis proti Európskemu parlamentu

14.5.2005   
            
            
               SK
            
            
               Úradný vestník Európskej únie
            
            
               C 115/32
            
         Žaloba podaná 28. februára 2005: Angel Angelidis proti Európskemu parlamentu
   (Vec T-113/05)
   (2005/C 115/58)
   Jazyk konania: francúzština
   Angel Angelidis, bydliskom v Luxemburgu, v zastúpení: Eric Boigelot, advokát, podal 28. februára 2005 na Súd prvého stupňa Európskych spoločenstiev žalobu proti Európskemu parlamentu.
   Žalobca navrhuje, aby Súd prvého stupňa:
   
               —
            
            
               zrušil rozhodnutie prijaté Generálnym tajomníkom Európskeho parlamentu 24. marca 2004, ktorým zamietol prihlášku žalobcu na miesto A2 riaditeľa D (rozpočtové veci) na Generálnom riaditeľstve „Vnútorná politika“ (oznámenie o uvoľnení miesta č. 10069), na ktoré bol vymenovaný iný uchádzač,
            
         
               —
            
            
               zrušil vymenovanie iného uchádzača na uvedené miesto,
            
         
               —
            
            
               zrušil rozhodnutie orgánu povereného menovaním z 23. novembra 2004, ktorým sa zamieta sťažnosť podaná podľa článku 90 ods. 2 Služobného poriadku proti rozhodnutiu zamietajúcemu jeho prihlášku, ako aj proti rozhodnutiu o menovaní iného uchádzača na uvedené miesto,
            
         
               —
            
            
               priznal náhradu za utrpenú morálnu ujmu, ohodnotenú ex aequo et bono na 5 000 eur, ako náhradu škody aj s úrokmi, s výhradou jej zvýšenia alebo zníženia v priebehu konania,
            
         
               —
            
            
               zaviazal Európsky parlament na náhradu trov konania.
            
         Žalobné dôvody a hlavné tvrdenia
   Na podporu svojej žaloby žalobca tvrdí, že v dôsledku chýbajúceho odôvodnenia je napadnuté rozhodnutie v rozpore s článkom 25 Služobného poriadku. Tiež tvrdí, že došlo k porušeniu oznámenia o uvoľnení miesta, článku 29 ods. 1 a článku 45 Služobného poriadku, zásad rovnakého zaobchádzania a nároku na služobný postup, ako aj podstatnej chyby v hodnotení z toho dôvodu, že jeho profesionálne skúsenosti, zodpovednosť a riadiace a jednacie schopnosti boli lepšie ako v prípade vybraného uchádzača. Žalobca sa ďalej dovoláva zneužitia právomoci.